লিভারপুলের বিরুদ্ধে আজ সম্মানরক্ষার ম্যাচ ম্যান ইউয়ের

ওয়েব ডেস্ক: ইংল্যান্ডের সবথেকে সফল দুটি দল রবিবার প্রিমিয়ার লিগে (Premier League) মুখোমুখি। লিভারপুল (Liverpool FC) বনাম ম্যাঞ্চেস্টার ইউনাইটেড (Manchester United), ইংলিশ ফুটবলের চিরকালীন সম্মানের লড়াই। কিন্তু দুই দলের মধ্যে এখন আকাশ-পাতাল পার্থক্য। লিগে সবার শীর্ষে রয়েছে আর্নে স্লটের (Arne Slot) লিভারপুল। অন্যদিকে টানা হারতে থাকা ম্যান ইউ ১৪ নম্বরে ধুঁকছে।

আগের সপ্তাহে হারের পরেই ম্যান ইউ কোচ রুবেন অ্যামোরিম (Ruben Amorim) জানিয়ে দিয়েছেন, সুদিন ফিরতে অনেক সময় লাগবে। ঠিক কতদিন লাগবে তা নিয়ে নিশ্চিত নন তিনি। সব ধরনের প্রতিযোগিতা মিলিয়ে টানা চার ম্যাচে হেরেছে তাঁর দল। এমন সময় অপ্রতিরোধ্য লিভারপুলের সামনে পড়েছে ওল্ড ট্রাফোর্ডের (Old Trafford) ক্লাব।

আরও পড়ুন: বঙ্গোপসাগরে ১৫০ কিমি সাঁতার ৫২ বছরের মহিলার!

অ্যামোরিম নিশ্চয়ই তাঁর খেলোয়াড়দের বলছেন যে হারলেও তা যেন সম্মানজনক হার হয়। মহম্মদ সালাহরা যেরকম বিস্ফোরক ফর্মে রয়েছেন তাতে পাঁচ-ছয় গোলের বিপর্যয় ঘটতে পারে। এ মরসুমে সেই বিধ্বংসী সালাহকে দেখা যাচ্ছে। ১৭ গোল করে তিনিই লিগের সর্বোচ্চ গোলদাতা। সেই সঙ্গে সবথেকে ১৩টি অ্যাসিস্টও তাঁরই করা।

ম্যান ইউ একটা কারণে সাময়িক স্বস্তি পেতে পারে। ব্রিটেন জুড়ে প্রবল তুষারপাত চলছে। কোথাও কোথাও ৪০ সেমি বরফ পড়ার পূর্বাভাস রয়েছে। লিভারপুল শহরের অ্যানফিল্ড স্টেডিয়ামে যে সব দর্শক এই ম্যাচ দেখতে আসবেন তাঁদের সতর্ক করা হয়েছে। বলা হয়েছে গরম কাপড়, খাদ্য, পানীয়, কম্বল এবং বরফ পরিষ্কারের যন্ত্র নিয়ে আসতে। খুব বেশি পরিমাণে তুষারপাত হলে এই ম্যাচ পিছিয়ে দেওয়া হতে পারে।